Lækkede dokumenter har for første gang bekræftet, hvordan det kinesiske styre systematisk hjernevasker hundredtusindvis af muslimer i såkaldte genopdragelseslejre.

Læs også : Lækkede dokumenter bekræfter Kinas undertrykkelse af etniske mindretal

Lejre, hvor de de tilbageholde muslimer bliver tortureret og indoktrineret til at forlade deres tro og først bliver lukket ud, når de kan bevise, at de har ændret adfærd og trosretning.

USA reagerede tilbage i oktober efter rapporter om de undertrykkende forhold i lejrene ved at sortliste flere kinesiske firmaer, der sælger overvågningsudstyr.

Men kan man fra dansk side gøre noget, når et land som Kina undertrykker og torturerer religiøse mindretal i befolkningen?

Nej, lyder det fra Venstres udenrigsordfører, Michael Aastrup Jensen.

For ganske vist er det frygteligt bare at stå og se til, når op mod en million mennesker sidder indespærret under inhumane forhold i kinesiske genopdragelseslejre. Men den brutale sandhed er, at Danmark ikke kan gøre noget ved det, lyder det fra ordføreren.

Venstres Michael Aastrup Jensen mener ikke, at Danmark selv kan gøre noget for at få Kina til ikke at undertrykke religiøse mindretal (arkivfoto). (Foto: NIELS AHLMANN OLESEN © Scanpix)

- Problemet er, at fordi der er så stor en forskel i vores geopolitiske betydning, så vil Kina bare sige: 'Det er vi da ligeglade med, men vi bryder os ikke om, at I blander jer, så det kommer til at koste jer dyrt'.

- Vi er så små, at Kina nemt kan smække døren i hovedet på os, og det vil de gøre, siger han.

Vil have EU ind i kampen

Vi er nødt til at komme op i så stor en størrelse, at Kina ikke kan ignorere det, mener Michael Aastrup. Derfor er det hans holdning, at EU-landene i samlet flok bliver nødt til at tale med så store bogstaver, at budskabet ikke er til at misforstå.

EU er mere vigtig for Kina end nogensinde på grund af handelskrigen med USA. Michael Aastrup Jensen, Venstre

- EU er mere vigtig for Kina end nogensinde på grund af handelskrigen med USA. Vi har fået nogle kort på hånden, der gør, at vi godt kan tillade os at sige: 'Vi vil gerne handle med jer, men så stiller vi også nogle krav, når det gælder menneskerettigheder', siger Michael Aastrup Jensen.

Hos Dansk Folkeparti mener udenrigsordfører Søren Espersen også, at der er tale om modbydelige handlinger.

- Det her er typisk for kommunistiske diktaturer. Det glemmer vi nogle gange, at Kina er. De har lejre i bunkevis, og det er et modbydeligt system, så de her afsløringer kommer ikke bag på mig.

- Vi kan ikke gøre andet end protestere over det. Og regeringen er ikke interesseret i at lægge sig ud med dem, så det sker desværre ikke. Men protesten bør være der. Det er utroligt, at det foregår.

Dansk Folkepartis Søren Espersen mener, at man bør gøre noget ved kinesiske aktiviteter i Danmark. (Foto: Mads Claus Rasmussen © Scanpix)

Søren Espersen mener dog ikke, at EU er løsningen.

- Den løsning hører man jo altid. Det kommer ikke til at ske. EU-landene kommer ikke til at stå sammen om handelssanktioner, det tror jeg ikke på.

- Jeg synes generelt heller ikke om handelssanktioner. Det, vi i Danmark kan gøre noget ved, er kinesiske handlinger her i Danmark. For eksempel når de chikanerer taiwaneseres møder i Danmark eller ting i forhold til Tibet-demonstrationerne. De ting kunne vi gøre noget ved, men der sker heller ikke noget, siger Søren Espersen.

Det, vi i Danmark kan gøre noget ved, er kinesiske handlinger her i Danmark. For eksempel når de chikanerer taiwaneseres møder i Danmark eller ting i forhold til Tibet-demonstrationerne. Søren Espersen, Dansk Folkeparti

Han mener, at når det handler om problemer med menneskerettigheder i Kina, er det kun USA, der reelt kan gøre noget.

Kina afviser

Det er dokumenter, som den internationale sammenslutning af undersøgende journalister ICIJ er kommet i besidelse af, der sætter to streger under, at styret i Beijing er dybt involveret i en brutal form for genopdragelse af muslimske borgere.

I mange måneder har internationale medier rapporteret om grufulde forhold med tortur og indoktrinering i lejrene, der huser mere end en million mennesker.

Muslimer i lejre Op mod en million kinesiske muslimer menes at sidde i lejre eller fængsler i Kina. Muslimerne tilhører mindretallet, der kalder sig uighurer. I alt lever cirka 11 millioner uighurer i det vestlige Kina. Menneskerettighedsorganisationer siger, at der foregår tortur og indoktrinering i lejrene. De kinesiske myndigheder siger, at lejrene blot er uddannelsescentre for muslimer.

Den kinesiske regering har gang på gang afvist anklagerne som fabrikerede påfund og fake news. Efter øjenvidneberetninger og forfærdelige fortællinger fra tidligere fanger, er meldingen fra Kina, at der er tale om uddannelsesinstitutioner, der forebygger ekstremisme og terrorisme.

Blandt de lækkede dokumenter er en vejledning til kinesiske myndigheder, som i detaljer beskriver genopdragelsen, regler for, hvornår de tilbageholdte må se deres familie eller gå på toilettet, og hvordan de skal forhindre flugtforsøg og sygdomsudbrud.

Dokumenterne er fra 2017 og flere af dem er underskrevet af Zhu Hailun - sikkerhedschef og vicepræsident i Kommunistpartiets afdeling i Xinjiang-provinsen, hvor lejrene ligger.